**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z.   
o rokovacom poriadku Národnej rady Slovenskej republiky predpisov a podľa čl. 31 ods. 4 Legislatívnych pravidiel vlády Slovenskej republiky Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky *Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov* (tlač 1173) (ďalej len „poslanecký návrh“).

Ministerstvo spravodlivosti Slovenskej republiky k poslaneckému návrhu uvádza:

**Všeobecne**

Cieľom predloženého poslaneckého návrhu je v zmysle dôvodovej správy zaviesť novú úpravu vyplývajúcu z aplikačnej praxe, kde by sa odstránili viaceré funkčné nedostatky a rozšírila by sa informačná povinnosť o nové subjekty. Predloženým poslaneckým návrhom by sa precizovali niektoré kľúčové definície pojmov, s ktorými zákon pracuje a zároveň by sa nastavila úprava vybraných procesných aspektov sprístupňovania informácií pre ľahšiu a efektívnejšiu dostupnosť informácií.

**Medzirezortné pripomienkové konanie**

Poslanecký návrh bol predmetom medzirezortného pripomienkového konania, v rámci ktorého bolo vznesených celovo 89 pripomienok, z toho 34 zásadných. Znenie pripomienok, ktoré boli k poslaneckému návrhu vznesené v rámci medzirezortného pripomienkového konania je uvedené v prílohe tejto predkladacej správy.

**Stanovisko**

Ministerstvo spravodlivosti Slovenskej republiky zaujíma k poslaneckému návrhu nasledovné stanovisko:

Dovoľujeme si v prvom rade upriamiť pozornosť na legislatívny proces LP/2021/727. Uvedený legislatívny proces bol pôvodne zameraný na dve oblasti úpravy – transpozíciu smernice Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora (prepracované znenie) a realizáciu požiadaviek vyplývajúcich z programového vyhlásenia vlády týkajúce sa národnej úpravy. S ohľadom na výsledky pripomienkového konania v rámci legislatívneho procesu LP/2021/727 predkladateľ pokračoval v legislatívnom procese len vo vzťahu k transpozičnej právnej úprave, ktorá bola schválená parlamentom a následne vyhlásená v Zbierke zákonov Slovenskej republiky ako zákon č. 251/2022 Z. z., ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

S ostávajúcou národnou úpravou Ministerstvo spravodlivosti Slovenskej republiky naďalej pracovalo a najmä s ohľadom na absolvovanú diskusiu v rámci rozporových konaní k legislatívnemu procesu LP/2021/727 pripravilo komplexnejšiu novelizáciu - návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (LP/2022/523), ktorý bol predmetom medzirezortného pripomienkového konania v termíne od 8. septembra 2022 do 30. septembra 2022 (ďalej len „návrh ministerstva“).

Súčasne dodávame, že návrh ministerstva zohľadňuje výstupy z neukončeného legislatívneho procesu z roku 2017 (LP/2017/678) ako aj uskutočnené diskusie s povinnými osobami, neziskovým sektorom ako aj s poslancami Národnej rady Slovenskej republiky.

Dovoľujeme si uviesť, že pri novelizácii zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov je nevyhnutné vždy hľadať balans medzi dvoma protichodnými požiadavkami – na jednej strane snahou zužovať priestor na prístup k informáciám často spojenou s požiadavkou na riešenie šikanóznych žiadostí a na druhej strane snahou na rozšírenie prístupu k informáciám. Návrh ministerstva v tomto smere neakceptuje a ani sa nevysporiadava so všetkými doteraz vznesenými pripomienkami, avšak snaží sa nájsť taký balans, aby zmena právnej úpravy bola priechodná, do čo najväčšej miery akceptovateľná pre všetkých adresátov a v konečnom dôsledku neznižovala štandard prístupu k informáciám.

Problematika, ktorú upravuje poslanecký návrh, zodpovedá novelizačným bodom uvedeným v návrhu ministerstva, avšak ponúkané riešenia nie sú vždy identické nie len z hľadiska legislatívno-technického spracovania, ale aj s ohľadom na ich obsahovú stránku. V  novelizačných bodoch, v ktorých je návrh ministerstva odlišný navrhuje Ministerstvo spravodlivosti Slovenskej republiky zohľadniť právnu úpravu navrhovanú v návrhu ministerstva, a to konkrétne:

Novelizačný bod 2 - § 3 ods. 1 pripojenie vety

Ministerstvo spravodlivosti Slovenskej republiky požaduje zmeniť text pripájanej vety do tejto podoby: *„Právo na prístup k informáciám sa nevzťahuje na informácie, ktoré nie sú k dispozícií, najmä na vytváranie výkladových stanovísk, rozborov, analýz, referátov, odborných stanovísk, politických stanovísk, prognóz a výkladov právnych predpisov a na vytváranie názorov.“*

Novelizačný bod 3 - § 3 ods. 4

Ministerstvo spravodlivosti Slovenskej republiky požaduje zmeniť predmetné ustanovenie takto:

*„(4) Osoba, ktorá získala zverejnené alebo sprístupnené informácie v súlade s týmto zákonom, je oprávnená ich ďalej šíriť. Ak sa informácie získané sprístupnením alebo zverejnením podľa tohto zákona ďalej šíria v pôvodnom obsahu, voči šíriteľovi nemožno uplatňovať nároky; to neplatí, ak žiadateľ šíri*

*a) informácie, ktoré sa dotýkajú osobnosti a súkromia fyzickej osoby, písomnosti osobnej povahy, podobizne, obrazové snímky, obrazové záznamy a zvukové záznamy týkajúce sa fyzickej osoby alebo jej prejavov osobnej povahy, ktoré boli sprístupnené povinnou osobou so súhlasom dotknutej osoby sprístupniť tieto informácie žiadateľovi,*

*b) osobné údaje, ktoré boli sprístupnené povinnou osobou so súhlasom dotknutej osoby sprístupniť osobné údaje žiadateľovi,*

*c) informácie, ktoré boli sprístupnené povinnou osobou podľa § 11 ods. 1 písm. a) alebo so súhlasom osoby podľa § 11 ods. 1 písm. c).“*

V návrhu ministerstva je predmetné ustanovenie označené ako odsek 5 a je spojené s doplnením odseku 4 v inom znení; k tomu pozri pripomienku k novelizačnému bodu 9.

Novelizačný bod 4 - § 4 ods. 6

Ministerstvo spravodlivosti Slovenskej republiky navrhuje nasledujúce znenie:

*„(6) Informáciou podľa odseku 1 je najmä obsah zaznamenaný na akomkoľvek hmotnom nosiči, spravidla obsah písomného záznamu v listinnej podobe, obsah písomného záznamu uloženého v elektronickej podobe alebo obsah záznamu v zvukovej, obrazovej alebo audiovizuálnej podobe.“*

Novelizačný bod 8 - § 12 ods. 2

Ministerstvo spravodlivosti Slovenskej republiky požaduje zmeniť predmetné ustanovenie takto:

*„(2) Dôvodom na nesprístupnenie informácie nie je skutočnosť, že informácia je*

1. *uvedená v zmluve, ktorá nie je povinne zverejňovanou zmluvou podľa § 5a,*
2. *uvedená v zmluve, o ktorej sa zverejňuje informácia o uzatvorení zmluvy podľa § 5a ods. 3, alebo*
3. *údajom o vyhotovenej alebo doručenej objednávke tovarov, služieb a prác alebo údajom o vystavenej alebo doručenej faktúre za tovary, služby a práce, ktorý nie je povinne zverejňovaný podľa § 5b.“*

Novelizačný bod 9 - § 16 ods. 1

Ministerstvo spravodlivosti Slovenskej republiky ako predkladateľ aktuálnej novelizácie zákona o slobode informácií navrhuje jednak komplexnejšie riešenie danej problematiky a volí inú systematiku začlenenia úpravy do platného znenia návrhu zákona. Z uvedeného dôvodu požadujeme vypustiť novelizačný bod 9 a namiesto pôvodnej zmeny § 16 ods. 1 požadujeme doplniť návrh zákona o zmenu § 3 v tomto znení:

*„§ 3 sa dopĺňa odsekom 4, ktorý znie:*

*„(4) Ak to technické podmienky povinnej osoby umožňujú, povinná osoba zabezpečuje zverejňovanie a sprístupňovanie informácií aj ako otvorené údaje vo formáte umožňujúcom automatizované spracovanie.“.“.*

V nadväznosti na uvedené je potrebné vykonať zmenu legislatívno-technického charakteru, ktorou sa zlúčia zmeny § 3 týkajúce sa doplnenia nových odsekov 4 a 5 do jedného ustanovenia tak ako je tomu v prípade návrhu ministerstva na zmenu zákona o slobode informácií.

Novelizačné body 10 a 11 - K čl. I, § 18 ods. 4 až 7

Ministerstvo spravodlivosti Slovenskej republiky požaduje zmeniť predmetné ustanovenie takto:

*„(4) Ak povinná osoba podľa § 2 ods. 3 žiadosti hoci len sčasti nevyhovie, je povinná do ôsmich pracovných dní odo dňa podania žiadosti podať povinnej osobe podľa § 2 ods. 1 a 2, ktorá v nej má samostatne alebo spoločne aspoň väčšinovú priamu alebo nepriamu účasť, ktorá ju kontroluje alebo ktorá priamo alebo nepriamo navrhuje alebo ustanovuje viac ako polovicu členov jej riadiaceho orgánu alebo kontrolného orgánu, alebo osobe, s ktorou uzavrela zmluvu o plnení úloh na úseku starostlivosti o životné prostredie, vecne odôvodnený podnet na vydanie rozhodnutia podľa odseku 2 spolu so žiadosťou a spisovým materiálom.*

*(5) Ak nie je možné určiť, ktorej osobe sa má podnet na vydanie rozhodnutia spolu so žiadosťou a spisovým materiálom podľa odseku 4 podať, osobu určí štatutárny orgán povinnej osoby podľa § 2 ods. 3.*

*(6) Ak povinná osoba podľa § 2 ods. 1 a 2 alebo osoba, s ktorou povinná osoba podľa § 2 ods. 3 uzavrela zmluvu o plnení úloh na úseku starostlivosti o životné prostredie do štrnástich pracovných dní odo dňa podania žiadosti nerozhodla o nesprístupnení požadovaných informácií, ani požadované informácie žiadateľovi neposkytla, vráti bezodkladne povinnej osobe podľa § 2 ods. 3 žiadosť a spisový materiál na nové prejednanie a vybavenie, pričom uvedie svoj právny názor a o vrátení bezodkladne upovedomí žiadateľa. Povinná osoba podľa § 2 ods. 3 je právnym názorom povinnej osoby podľa § 2 ods. 1 a 2 alebo osoby, s ktorou uzavrela zmluvu o plnení úloh na úseku starostlivosti o životné prostredie, viazaná.*

*(7) Lehota na nové prejednanie a vybavenie žiadosti začína plynúť odo dňa nasledujúceho po vrátení žiadosti a spisového materiálu povinnej osobe podľa § 2 ods. 3.“.*

**Z á v e r**

Ministerstvo spravodlivosti Slovenskej republiky sa stotožňuje s cieľom poslaneckého návrhu ako aj s okruhom problémov, ktoré rieši. Súčasne však uvádza, že poslanecký návrh predstavuje parciálnu novelizáciu zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, ktorá nemusí priniesť očakávaný balans právnej úpravy s ohľadom na práva žiadateľov o informácie a povinnosti povinných osôb.

S prihliadnutím na vyššie uvedené Ministerstvo spravodlivosti Slovenskej republiky s poslaneckým návrhom súhlasí a odporúča vláde Slovenskej republiky vysloviť s poslaneckým návrhom **súhlas** **s pripomienkami**, tak ako sú uvedené vyššie.

Príloha: vznesené pripomienky v rámci MPK